Κινηματογραφικό Σύμπαν της Marvel: Φάση Ένα

Η **Φάση Ένα** του Κινηματογραφικού Σύμπαντος της Marvel (MCU) είναι σειρά Αμερικανικών υπερηρωικών ταινιών σε παραγωγή των Marvel Studios, οι οποίες βασίζονται σε χαρακτήρες των Marvel Comics. Η φάση ξεκίνησε το 2008 με την κυκλοφορία της ταινίας *[[Iron Man (ταινία)|Iron Man]]* και ολοκληρώθηκε το 2012 με την κυκλοφορία της ταινίας *[[Οι Εκδικητές (ταινία, 2012)|Οι Εκδικητές]]*. Ο Κέβιν Φάιγκι ήταν παραγωγός σε όλες τις ταινίες της πρώτης φάσης, με τον Άβι Άραντ να είναι συμπαραγωγός για τις ταινίες *Iron Man* και *[[Ο Απίθανος Hulk]]*, ενώ συμπαραγωγός στη δεύτερη ήταν και η Γκέιλ Αν Χαρντ. Οι έξι ταινίες της φάσης είχαν έσοδα πάνω από $3.8 δισεκατομμύρια παγκοσμίως και έλαβαν θετική ανταπόκριση από κριτικούς και κοινό.

Ο Σάμιουελ Λ. Τζάκσον εμφανίστηκε στις πέντε από τις έξι ταινίες της φάσης, είτε σε πρωταγωνιστικό ρόλο είτε σε κάμεο εμφάνιση, ενώ οι ηθοποιοί της ταινίας *Οι Εκδικητές* – Ρόμπερτ Ντάουνι Τζούνιορ, Κρις Έβανς, Μαρκ Ράφαλο, Κρις Χέμσγουορθ, Σκάρλετ Γιόχανσον και Τζέρεμι Ρένερ – υπέγραψαν συμβόλαια για να πρωταγωνιστήσουν σε πολλές ταινίες. Τα Marvel Studios δημιούργησαν επίσης τρεις ταινίες μικρού μήκους (Marvel One-Shots) για να επεκτείνουν το MCU, ενώ για κάθε ταινία κυκλοφορούσαν συνδεδεμένα ή προσαρμοσμένα σε αυτήν κόμικ και βιντεοπαιχνίδια. Η Φάση Ένα, μαζί με τις Φάση Δύο και Φάση Τρία, αποτελούν το Το Έπος της Αιωνιότητας.

## Ανάπτυξη
Από το 2005, η Marvel Entertainment άρχισε τον σχεδιασμό ανεξάρτητης παραγωγής δικών της ταινιών, τις οποίες θα διένεμε μέσω της Paramount Pictures. Προηγουμένως, η Marvel ήταν σε αρκετές υπερηρωικές ταινίες συμπαραγωγός με τις Columbia Pictures, New Line Cinema και άλλες εταιρείες παραγωγής, συμπεριλαμβανομένης και μίας επταετούς αναπτυξιακής συμφωνίας με την 20th Century Fox. Το κέρδος της Marvel από αυτές τις συμφωνίες με τα άλλα στούντιο ήταν σχετικά μικρό και ήθελε να βγάλει περισσότερα χρήματα από τις ταινίες της, διατηρώντας παράλληλα τον καλλιτεχνικό έλεγχο των πρότζεκτ και της διανομής. Ο Άβι Άραντ, επικεφαλής του κινηματογραφικού τμήματος της Marvel, ήταν ικανοποιημένος με τις Spider-Man ταινίες του Σαμ Ράιμι στη Sony Pictures, αλλά με άλλες ταινίες όχι και τόσο. Ως αποτέλεσμα, ο Άραντ αποφάσισε να δημιουργήσει τα Marvel Studios, το πρώτο μεγάλο ανεξάρτητο κινηματογραφικό στούντιο του Χόλυγουντ από τη δημιουργία της DreamWorks Pictures. Ο Κέβιν Φάιγκι, δεύτερος στην ιεραρχία μετά τον Άραντ, συνειδητοποίησε πως σε αντίθεση με τους χαρακτήρες των Spider-Man και X-Men, των οποίων τα κινηματογραφικά δικαιώματα είχαν παραχωρηθεί σε Sony και Fox αντίστοιχα, η Marvel είχε ακόμα στην ιδιοκτησία της τα δικαιώματα χαρακτήρων από τον βασικό πυρήνα των Εκδικητών. Ο Φάιγκι, ο οποίος αυτοαποκαλείται «θαυμαστής» του κόσμου της Marvel, οραματίστηκε να δημιουργήσει ένα συνδεδεμένο κινηματογραφικό σύμπαν με τους χαρακτήρες αυτούς, όπως ακριβώς έκαναν και οι δημιουργοί των χαρακτήρων Σταν Λι και Τζακ Κίρμπι στα κόμικ στις αρχές της δεκαετίας του 1960.

Για να διαφυλάξουν την καλλιτεχνική τους ακεραιότητα, τα Marvel Studios σχημάτισαν μια δημιουργική επιτροπή έξι ατόμων, τα οποία ήταν εξοικειωμένα με την παράδοση των κόμικ: τον Φάιγκι, τον συμπρόεδρο των Marvel Studios Λούις Ντ'Εσπόζιτο, τον πρόεδρο εκδόσεων των Marvel Comics Νταν Μπάκλεϊ, τον επικεφαλής δημιουργικού Τζο Κεσάντα, τον συγγραφέα κόμικ Μπράιαν Μάικλ Μπέντις και τον πρόεδρο της Marvel Entertainment Άλαν Φάιν, ο οποίος επέβλεπε την επιτροπή. Ο Φάιγκι αρχικά αναφέρθηκε σε αυτό το συνδεδεμένο σύμπαν ταινιών ως «Marvel Cinema Universe», αλλά αργότερα χρησιμοποίησε τον όρο «Marvel Cinematic Universe». Τον Νοέμβριο του 2005, η Marvel απέκτησε ξανά τα κινηματογραφικά δικαιώματα του Iron Man από τη New Line Cinema. Τον Φεβρουάριο του 2006, η Marvel ανακοίνωσε πως είπαν αποκτήσει ξανά τα κινηματογραφικά δικαιώματα του Hulk από την Universal, με αντάλλαγμα να διατηρήσει η Universal τα δικαιώματα διανομής της ταινίας *[[Ο Απίθανος Hulk (ταινία)|Ο Απίθανος Hulk]]* (2008) και το δικαίωμα άρνησης διανομής οποιαδήποτε μελλοντικής ταινίας *Hulk* σε παραγωγή των Marvel Studios. Τον Απρίλιο του 2006, ανακοινώθηκε ο Thor ως παραγωγή των Marvel Studios. Σύντομα μετά από αυτό, η Lions Gate Entertainment εγκατέλειψε το πρότζεκτ στο οποίο δούλευε από το 2004 για τη Black Widow , επιστρέφοντας τα δικαιώματα στη Marvel.

Με την έναρξη των γυρισμάτων της ταινίας *[[Iron Man (ταινία, 2008)|Iron Man]]* τον Μάρτιο του 2007, ο Φάιγκι προάχθηκε σε Πρόεδρο Παραγωγής των Marvel Studios. Μετά το επιτυχημένο άνοιγμα της ταινίας τον Μάιο του 2008, η Marvel ανακοίνωσε πως μία συνέχεια με τίτλο *[[Iron Man 2]]*, θα κυκλοφορούσε στις 30 Απριλίου 2010, ακολουθούμενη από τις ταινίες *[[Thor (ταινία)|Thor]]* στις 4 Ιουνίου 2010 και *[[Ο Πρώτος Εκδικητής: Captain America]]* στις 6 Μαΐου 2011, ενώ μία ομαδική ταινία με τίτλο *[[Οι Εκδικητές (ταινία, 2012)|Οι Εκδικητές]]* θα κυκλοφορούσε στις 15 Ιουλίου 2011, στην οποία θα συμμετείχαν οι Iron Man, Hulk, Captain America και Thor. Τον Μάρτιο του 2009, η Marvel προσάρμοσε το χρονοδιάγραμμα κυκλοφοριών της, μετακινώντας την ταινία *Thor* αρχικά στις 17 Ιουνίου 2011 και αργότερα στις 20 Μαΐου 2011, την ταινία *Ο Πρώτος Εκδικητής: Captain America* στις 22 Ιουλίου 2011 και την ταινία *Οι Εκδικητές* στις 4 Μαΐου 2012.

Τον Ιανουάριο του 2010, η ημερομηνία κυκλοφορίας της ταινίας *Thor* μετακινήθηκε για ακόμα μία φορά για τις 6 Μαΐου 2011. Τον Απρίλιο, η Marvel άλλαξε τον τίτλο της ταινίας *The First Avenger: Captain America* σε *Captain America: The First Avenger*. Στις 18 Οκτωβρίου 2010, η Walt Disney Studios Motion Pictures απέκτησε από την Paramount Pictures τα δικαιώματα διανομής της ταινίας *Οι Εκδικητές*, με το λογότυπο της Paramount να διατηρείται ωστόσο στις ταινίες και, στις 2 Ιουλίου 2013, η Disney αγόρασε τα δικαιώματα διανομής των ταινιών *Iron Man*, *Iron Man 2*, *Thor* και *Ο Πρώτος Εκδικητής: Captain America* από την Paramount. Τον Ιούνιο του 2023, τα δικαιώματα διανομής της ταινίας *Ο Απίθανος Hulk* επέστρεψαν από τη Universal, πίσω στα Marvel Studios και τη Disney.

Το όραμα του Έντγκαρ Ράιτ για την ταινία *[[Ant-Man (ταινία)|Ant-Man]]* το 2006, βοήθησε στη δόμηση των πρώτων ταινιών του MCU. Ο Φάιγκι είπε πως κομμάτι του MCU άλλαξε, έτσι ώστε να «ταιριάζει με αυτή την εκδοχή» της ταινίας, καθώς αυτή η εκδοχή «βοήθησε στο πώς να διατάξουμε την ομάδα των *Εκδικητών* την πρώτη φορά. Ήταν λίγο και από τα δύο όσον αφορά την ιδέα του για την ιστορία του *Ant-Man* που επηρέασε τη γέννηση του MCU στις πρώτες ταινίες, οι οποίες οδήγησαν στους *Εκδικητές*». Τα Marvel Studios άρχισαν να χρησιμοποιούν φράσεις όπως «Φάση Ένα», επειδή ο Φάιγκι δεν ήθελε να αναφέρεται στις ταινίες ως τριλογία *Iron Man* ή τριλογία *Thor*. Η ιδέα της Φάσης ήρθε από τα κόμικ, με τον Φάιγκι να λέει πως εκεί, «ανεξάρτητοι χαρακτήρες ενώνονταν περιστασιακά για ένα μεγάλο γεγονός, σε μία μίνι σειρά». Ως αποτέλεσμα, το πλάνο ήταν να δημιουργηθεί μία Φάση αποτελούμενη από κάποιες ταινίες, η οποία θα ολοκληρωνόταν με μία ταινία *Εκδικητών*.

## Ταινίες

### ''Iron Man'' (2008)

Ο δισεκατομμυριούχος βιομήχανος Τόνι Σταρκ, αφού πιάνεται αιχμάλωτος από μία τρομοκρατική οργάνωση, κατασκευάζει για τον εαυτό του μία πανοπλία, ώστε να μπορέσει να διαφύγει. Αφού απελευθερώνεται, αποφασίζει να αναβαθμίσει την πανοπλία του, έτσι ώστε να εντοπίσει και να κυνηγήσει τους ανθρώπους που αγόρασαν κρυφά όπλα που εκείνος είχε κατασκευάσει και να τα καταστρέψει.

Τον Απρίλιο του 2006, η Marvel προσέλαβε τον Τζον Φαβρό για να σκηνοθετήσει την ταινία *Iron Man*, με τα δίδυμα σεναριογράφων Αρτ Μάρκουμ και Ματ Χόλογουεϊ και Μαρκ Φέργκους και Χοκ Όστμπι να συγγράφουν ανταγωνιστικά σενάρια. Ο Φαβρό ενοποίησε τα δύο αυτά σενάρια σε ένα, το οποίο στη συνέχεια «καθάρισε» ο Τζον Όγκαστ. Τον Σεπτέμβριο του 2006, ο Ρόμπερτ Ντάουνι Τζούνιορ προσλήφθηκε για τον ομότιτλο ρόλο, αφού πρώτα άφησε γενάκι και προπονήθηκε, ώστε να πείσει τους παραγωγούς πως ήταν ο κατάλληλος για αυτόν. Τα γυρίσματα ξεκίνησαν στις 12 Μαρτίου 2007, με τις πρώτες δύο εβδομάδες να αφιερώνονται στην αιχμαλωσία του Σταρκ στο Αφγανιστάν, η οποία γυρίστηκε στην κομητεία Ίνιο της Καλιφόρνια. Η παραγωγή έλαβε επίσης χώρα στα soundstages της πρώην Hughes Company στην Πλάγια Βίστα στο Λος Άντζελες, με επιπρόσθετα γυρίσματα να γίνονται στη βάση Έντουαρντς της Πολεμικής Αεροπορίας και στο πολυτελές ξενοδοχείο-καζίνο Caesars Palace στο Λας Βέγκας. Στις 14 Απριλίου 2008, η ταινία *Iron Man* έκανε πρεμιέρα στο θέατρο Greater Union στον δρόμο George Street στο Σίδνεϊ και κυκλοφόρησε παγκοσμίως στις κινηματογραφικές αίθουσες στις 30 Απριλίου, ενώ στις Ηνωμένες Πολιτείες στις 2 Μαΐου.

Η ταινία ολοκληρώνεται με μία σκηνή μετά τους τίτλους τέλους, όπου ο Σάμιουελ Λ. Τζάκσον εμφανίζεται ως Νικ Φιούρι, προσεγγίζοντας τον Σταρκ για να τον ενημερώσει για την «Πρωτοβουλία Εκδικητών». Ο Φαβρό είπε πως συμπεριέλαβε τη συγκεκριμένη σκηνή ως «εναν μικρό χαιρετισμό προς τους θαυμαστές...μία κατά κάποιο τρόπο δημιουργία των *Εκδικητών*». Ο Τζάκσον βρέθηκε στα γυρίσματα για μία μόνο μέρα με όσο το δυνατόν μικρότερο αριθμό ατόμων στο συνεργείο, έτσι ώστε να αποφευχθεί η διαρροή της κάμεο εμφάνισής του. Η ασπίδα του Captain America είναι επίσης ορατή στο βάθος μιας σκηνής· προστέθηκε εκεί από έναν καλλιτέχνη της Industrial Light & Magic (ILM) ως αστείο, αλλά ο Φαβρό αποφάσισε να την κρατήσει στην ταινία.

### ''Ο Απίθανος Hulk'' (2008)

Μετά την έκθεσή του σε γ ραδιενέργεια, η οποία τον αναγκάζει να μεταμορφωθεί στον τερατώδη Hulk, ο επιστήμονας Μπρους Μπάνερ τρέπεται σε φυγή και απομονώνεται από όλους, συμπεριλαμβανομένης και της συντρόφου του, Μπέτι Ρος. Κυνηγημένος από τον στρατό, ο Μπάνερ αναζητά μία θεραπεία για να αποτρέψει τη χρήση του Hulk ως όπλο.

Τον Ιανουάριο του 2006, η Marvel διεκδίκησε εκ νέου και πήρε πίσω τα κινηματογραφικά δικαιώματα του χαρακτήρα Hulk από τη Universal Pictures, όταν η Universal δεν κατάφερε να τηρήσει την προθεσμία που είχε για την ανάπτυξη μίας συνέχειας της ταινίας *[[Hulk (ταινία, 2003)|Hulk]]* του 2003, σε σκηνοθεσία Ανγκ Λι. Ωστόσο, η Universal διατήρησε τα δικαιώματα διανομής για μελλοντικές *Hulk* ταινίες. Η Marvel, αντί να προχωρήσει στην ανάπτυξη μίας συνέχειας, προσέλαβε τον Λουί Λετεριέ για να σκηνοθετήσει την ταινία *Ο Απίθανος Hulk*, επανεκκινώντας την ιστορία του χαρακτήρα. Αρχικά, ο Λετεριέ απέρριψε τη δουλειά από σεβασμό προς τον Λι, αλλά αργότερα επανεξέτασε την προσφορά και δέχθηκε να υπογράψει. Το σενάριο της ταινίας έγραψε ο Ζακ Πεν, ο οποίος είχε επίσης εμπλακεί και στο σενάριο της ταινίας του 2003. Τον Απρίλιο του 2006, ο Έντουαρντ Νόρτον ξεκίνησε συζητήσεις για να ενσαρκώσει τον Μπρους Μπάνερ και να ξαναγράψει το σενάριο του Πεν, αν και ο Πεν, κατά την κυκλοφορία της ταινίας, έλαβε όλη την πίστωση για το σενάριο. Το στάδιο της παραγωγής ξεκίνησε στις 9 Ιουλίου 2007 και τα γυρίσματα έλαβαν χώρα κυρίως στο Τορόντο, με επιπρόσθετα γυρίσματα να γίνονται σε Νέα Υόρκη και Ρίο ντε Τζανέιρο. Η ταινία έκανε πρεμιέρα στο Gibson Amphitheatre στις 8 Ιουνίου 2008, ενώ κυκλοφόρησε στις αίθουσες στις 13 Ιουνίου.

Τα γεγονότα της ταινίας λαμβάνουν χώρα ταυτόχρονα με τα γεγονότα των ταινιών *Iron Man 2* and *Thor*, όπου τα γεγονότα της πρώτης λαμβάνουν χώρα έξι μήνες μετά τα γεγονότα της ταινίας *Iron Man*. Ο Ντάουνι επανέλαβε τον ρόλο του ως Τόνι Σταρκ, κάνοντας μία κάμεο εμφάνιση στο τέλος της ταινίας. Ο Ντάουνι είπε πως οι δημιουργοί «απλά διασταύρωναν τους υπερήρωές μας. Τυχαίνει να είναι μία σκηνή όπου βασικά προσεγγίζω [τον χαρακτήρα του Γουίλιαμ Χερτ, Στρατηγού Ρος] και ίσως σκεφτόμαστε να συνάψουμε μια κάποιου είδους ετερόρρυθμη συνεργασία. Το σπουδαίο είναι ο ίδιος—και δεν θέλω να προδώσω πάρα πολλά—αλλά βρίσκεται σε άθλια κατάσταση τη στιγμή που τον συναντώ. Ήταν πραγματικά διασκεδαστικό να τον βλέπω να υποδύεται αυτόν τον ισχυρό χαρακτήρα σε κατάσταση ημιμέθης». Επιπρόσθετα, σε μία εναλλακτική αρχική σκηνή της ταινίας, ο Captain America φαίνεται για λίγο παγωμένος στον πάγο, μία σκηνή η οποία εμπεριέχεται στην κυκλοφορία του DVD της ταινίας.

### ''Iron Man 2'' (2010)

Μετά την αποκάλυψη του Τόνι Σταρκ πως πίσω από τον ο Iron Man κρύβεται ο ίδιος, η κυβέρνηση των ΗΠΑ απαιτεί να τους παραδώσει την τεχνολογία του. Στο μεταξύ, ο Τζάστιν Χάμερ, ένας αντίπαλος βιομήχανος, και ο Ιβάν Βάνκο, ένας Ρώσος επιστήμονας, συνωμοτούν για να χρησιμοποιήσουν την τεχνολογία του Σταρκ εναντίον του.

Αμέσως μετά την επιτυχημένη κυκλοφορία της ταινίας *Iron Man* τον Μάιο του 2008, τα Marvel Studios ανακοίνωσαν πως ετοίμαζαν ήδη μία συνέχεια, με τίτλο *Iron Man 2*. Ο Φαβρό επέστρεψε ως σκηνοθέτης, ενώ ο Τζάστιν Θερού προσλήφθηκε για να γράψει το σενάριο, το οποίο θα ήταν βασισμένο σε μία πρωτότυπη ιστορία των Φαβρό και Ντάουνι. Τον Οκτώβριο του 2008, ο Ντάουνι υπέγραψε μία καινούρια συμφωνία για τέσσερις ταινίες, ανάμεσα στις οποίες συμπεριλαμβανόταν αναδρομικά και η πρώτη ταινία, για να επαναλάβει τον ρόλο του, ενώ ο Ντον Τσιντλ προσλήφθηκε για να αντικαταστήσει τον Τέρενς Χάουαρντ στον ρόλο του Τζέιμς Ρόουντς. Ο Τζάκσον υπέγραψε για να επαναλάβει τον ρόλο του ως Νικ Φιούρι από τη σκηνή μετά τους τίτλους τέλους στην ταινία *Iron Man*, σε μέχρι εννέα ταινίες και η Σκάρλετ Γιόχανσον προσλήφθηκε για τον ρόλο της Black Widow, ως μέρος δέσμευσης για πολλές ταινίες. Τα γυρίσματα ξεκίνησαν στις 6 Απριλίου 2009 στον Μασονικό Ναό της Πασαντίνα στην Πασαντίνα της Καλιφόρνια. Το μεγαλύτερο μέρος των γυρισμάτων έλαβε χώρα στα Raleigh Studios στην πόλη Μανχάταν Μπιτς στην Καλιφόρνια. Άλλες τοποθεσίες γυρισμάτων συμπεριλαμβάνουν τη Βάση Έντουαρντς της Πολεμικής Αεροπορίας, το Μονακό και το Φράγμα Σεπούλβεδα. Η ταινία *Iron Man 2* έκανε πρεμιέρα στο El Capitan Theatre στο Λος Άντζελες στις 26 Απριλίου 2010, ενώ κυκλοφόρησε παγκοσμίως στις κινηματογραφικές αίθουσες μεταξύ 28 Απριλίου με 7 Μαΐου, πριν κυκλοφορήσει και στις Ηνωμένες Πολιτείες στις 7 Μαΐου.

Τα γεγονότα της ταινίας λαμβάνουν χώρα έξι μήνες μετά τα γεγονότα της ταινίας *Iron Man*, και ταυτόχρονα με τα γεγονότα των ταινιών *Ο Απίθανος Hulk* και *Thor*. Οι δημιουργοί συνέχισαν να αναφέρονται σε άλλες ταινίες της Marvel, συμπεριλαμβάνοντας και πάλι την ασπίδα του Captain America στην ταινία. Ο Φαβρό εξήγησε: «Παρουσιάσαμε την ασπίδα του Captain America σε ένα πολύ σύντομο πλάνο στην προηγούμενη ταινία. Έτσι τώρα ήταν πραγματικά στο δωμάτιο, οπότε έπρεπε να ξεδιαλύνουμε το πώς να αντιμετωπίσουμε την πραγματικότητα του γεγονότος πως η ασπίδα ήταν στο εργαστήριό του». Σε μία σκηνή προς το τέλος της ταινίας *Iron Man 2*, σε ένα καταφύγιο της Α.Σ.Π.Ι.Δ.Α., εμπεριέχονται αρκετά «easter eggs»· από πλάνα της ταινίας *Ο Απίθανος Hulk* τα οποία εμφανίζονται σε μία οθόνη, μέχρι σε σημάδια πάνω σε έναν χάρτη που υποδεικνύουν τοποθεσίες που σχετίζονται με άλλες ταινίες της Marvel, συμπεριλαμβανομένου ενός που δείχνει μία περιοχή της Αφρικής, προς αναφορά του Black Panther. Ένας νεαρός Πίτερ Πάρκερ εμφανίζεται στην ταινία ως παιδί, φορώντας μία μάσκα Iron Man και τον οποίο σώζει ο Σταρκ από ένα drone. Η εμφάνιση αυτή επιβεβαιώθηκε τον Ιούνιο του 2017 από τον ηθοποιό Τομ Χόλλαντ, ο οποίος ενσαρκώνει τον Spidern-Man σε μετέπειτα ταινίες του MCU, τον Κέβιν Φάιγκι και τον σκηνοθέτη της ταινίας *[[Spider-Man: Η Επιστροφή Στον Τόπο Του]]*, Τζον Γουότς. Η σκηνή μετά τους τίτλους τέλους της ταινίας δείχνει την ανακάλυψη του σφυριού του Θορ σε έναν κρατήρα.

### ''Thor'' (2011)

Ο Θορ, διάδοχος του Άσγκαρντ, όταν αναζωπυρώνει έναν αδρανοποιημένο πόλεμο, του αφαιρούνται οι δυνάμεις του και εξορίζεται στη Γη. Καθώς ο αδελφός του, Λόκι, σχεδιάζει να ανέβει στον θρόνο εκείνος, ο Θορ πρέπει να αποδείξει πως είναι άξιος, ώστε να ανακτήσει το σφυρί του το Μγιόλνιρ.

Τον Απρίλιο του 2006, ο Μαρκ Προτόσεβιτς προσλήφθηκε για να αναπτύξει το σενάριο της ταινίας, όταν ανακτήθηκαν τα δικαιώματα από τη Sony Pictures. Τον Αύγουστο του 2007, η Marvel προσέλαβε τον Μάθιου Βον για να σκηνοθετήσει την ταινία, ωστόσο ο Βον αποχώρησε από τον πρότζεκτ τον Μάιο του 2008. Τον Σεπτέμβριο του 2008, ο Κένεθ Μπράνα μπήκε σε συζητήσεις για να αντικαταστήσει τον Βον. Τον Μάιο του 2009, ο Κρις Χέμσγουορθ βρισκόταν σε συζητήσεις για να ενσαρκώσει τον ομότιτλο χαρακτήρα, ενώ ο Τομ Χίντλστον θα υποδυόταν τον αδελφό του, Λόκι. Και οι δύο ηθοποιοί υπέγραψαν για να συμμετέχουν σε αρκετές ταινίες. Η Marvel προσέλαβε τους Άσλεϊ Έντουαρντ Μίλερ και Ζακ Στεντζ για να γράψουν ένα καινούριο σενάριο για την ταινία, το οποίο μετέπειτα ξαναγράφτηκε από τον Ντον Πέιν. Η παραγωγή ξεκίνησε στις 11 Ιανουαρίου 2010 στο Λος Άντζελες, πριν μεταφερθεί στο Γκαλιστέο του Νέου Μεξικό τον Μάρτιο. Η ταινία *Thor* έκανε παγκόσμια πρεμιέρα στις 17 Απριλίου 2011 στο θέατρο Event Cinemas στον δρόμο George Street του Σίδνεϊ, με την πρεμιέρα της στις Ηνωμένες Πολιτείες να γίνεται στις 2 Μαΐου στο El Capitan Theatre στο Λος Άντζελες. Η ταινία κυκλοφόρησε στις κινηματογραφικές αίθουσες παγκοσμίως το διάστημα 21 με 30 Απριλίου, ενώ στις Ηνωμένες Πολιτείες στις 6 Μαΐου.

Τα γεγονότα της ταινίας λαμβάνουν χώρα ταυτόχρονα με τα γεγονότα των ταινιών *Ο Απίθανος Hulk* και *Iron Man 2*, όπου τα γεγονότα της δεύτερης λαμβάνουν χώρα έξι μήνες μετά τα γεγονότα της ταινίας *Iron Man*. Ο Κλαρκ Γκρεγκ, ο οποίος εμφανίστηκε στις ταινίες *Iron Man* και *Iron Man 2* ως ο Πράκτορας Φιλ Κόλσον της Α.Σ.Π.Ι.Δ.Α., επανέλαβε τον ρόλο του στην ταινία *Thor*. Σχετικά με τον ρόλο του στην ταινία *Thor*, δήλωσε: «Ο Πράκτορας Κόλσον ήταν ένας από τους τύπους που δεν βρισκόταν πραγματικά στα κόμικ και είχε ένα κάπως μικρό ρόλο στην ταινία *Iron Man*. Και εγώ ήμουν απλά πολύ τυχερός που επέλεξαν να επεκτείνουν τον χαρακτήρα και να τον τοποθετήσουν περισσότερο μέσα σε όλο αυτό το σύμπαν». Ο Τζέρεμι Ρένερ αφού υπέγραψε για εμφανιστεί στην ταινία *Οι Εκδικητές* ως Κλιντ Μπάρτον / Hawkeye, έκανε μία κάμεο εμφάνιση και στην ταινία *Thor*. Ο Μπράνα είπε πως «σίγουρα θα είχαν έναν τύπο να παρακολουθεί από ψηλά τη στιγμή που ο Θορ διεισδύει στο στρατόπεδο της Α.Σ.Π.Ι.Δ.Α.» και ο ίδιος ενθουσιάστηκε όταν οι παραγωγοί του είπαν πως ήθελαν να χρησιμοποιήσουν τον χαρακτήρα Hawkeye του Ρένερ για αυτόν τον ρόλο. Η ταινία τελειώνει με μία σκηνή μετά τους τίτλους τέλους, όπου ο Λόκι παρακολουθεί τους Έρικ Σέλβιγκ και Νικ Φιούρι να συζητάνε για το Τεσσεράκτιο. Η σκηνή αυτή σκηνοθετήθηκε από τον Τζος Γουίντον, ο οποίος σκηνοθέτησε την ταινία *Οι Εκδικητές*. Ο Στέλαν Σκάρσγκορντ, ο οποίος υποδύεται τον Σέλβιγκ, είπε πως η σκηνή δεν συμπεριλαμβανόταν στην ταινία όταν πρωτοδιάβασε το σενάριο και πως του στάλθηκαν οι σελίδες για τη σκηνή, αφού είχε συμφωνήσει να εμφανιστεί και στην ταινία *Οι Εκδικητές*.

### ''Ο Πρώτος Εκδικητής: Captain America'' (2011)

Το 1943, ο Στιβ Ρότζερς κρίνεται σωματικά ακατάλληλος για να καταταχθεί στον στρατό και να πολεμήσει εναντίον του Γερμανικού Ράιχ στον Β΄ Παγκόσμιο Πόλεμο. Στρατολογείται σε μία μυστική στρατιωτική επιχείρηση, μεταμορφώνεται σωματικά σε υπερ-στρατιώτη και γίνεται ο Captain America, όπου τώρα πρέπει να πολεμήσει τον Red Skull, τον επικεφαλής ενός ναζιστικού επιστημονικού τμήματος, γνωστό ως Ύδρα.

Τον Απρίλιο του 2006, η Marvel προσέλαβε τον Ντέιβιντ Σελφ για να γράψει το σενάριο της ταινίας. Τον Νοέμβριο του 2008, ο Τζο Τζόνστον προσλήφθηκε για να σκηνοθετήσει, ενώ οι Κρίστοφερ Μάρκους και Στίβεν ΜακΦίλι προσλήφθηκαν για να ξαναγράψουν το σενάριο. Τον Μάρτιο του 2010, ο Κρις Έβανς προσλήφθηκε για τον ρολο του Captain America και ο Χιούγκο Γουίβινγκ για τον ρόλο του Red Skull. Η παραγωγή ξεκίνησε στις 28 Ιουνίου 2010 στο Ηνωμένο Βασίλειο, με γυρίσματα να λαμβάνουν χώρα στο Λονδίνο, στο Κάεργουεντ, στο Μάντσεστερ και στο Λίβερπουλ. Η ταινία έκανε πρεμιέρα στις 19 Ιουλίου 2011 στο El Capitan Theatre στο Λος Άντζελες. Στις κινηματογραφικές αίθουσες των Ηνωμένων Πολιτειών κυκλοφόρησε στις 22 Ιουλίου, ενώ στη διεθνή αγορά η κυκλοφορία ξεκίνησε στις 27 Ιουλίου.

Το Τεσσεράκτιο από τη σκηνή μετά τους τίτλους τέλους της ταινίας *Thor*, εμφανίζεται και στην ταινία *Ο Πρώτος Εκδικητής: Captain America*. Στην ταινία, ο Ντόμινικ Κούπερ υποδύεται τον νεαρό Χάουαρντ Σταρκ, πατέρα του Τόνι Σταρκ, ο οποίος διοργανώνει μία από τις αρχικές εκδοχές της Stark Expo, έκθεση την οποία διοργανώνει και ο Τόνι στην ταινία *Iron Man 2*. Η τελευταία σκηνή της ταινίας συμπεριλαμβάνει μία σύντομη εμφάνιση από τον Νικ Φιούρι του Τζάκσον, ακολουθούμενη μετά τους τίτλους τέλους από ένα πρώτο τρέιλερ της ταινίας *Οι Εκδικητές*.

### ''Οι Εκδικητές'' (2012)

Ο Νικ Φιούρι, διευθυντής της Α.Σ.Π.Ι.Δ.Α., συγκεντρώνει τους υπερήρωες Iron Man, Θορ, Captain America, Hulk, Black Widow και Hawkeye για να πολεμήσουν τον αδελφό του Θορ, Λόκι, ο οποίος συνωμοτεί για να υποτάξει τη Γη.

Ο Ζακ Πεν, ο οποίος είχε γράψει το σενάριο για την ταινία *Ο Απίθανος Hulk*, προσλήφθηκε τον Ιούνιο του 2007 για να γράψει και το σενάριο της ταινίας *Οι Εκδικητές*. Τον Απρίλιο του 2010, ο Τζος Γουίντον υπέγραψε για να σκηνοθετήσει την ταινία και να δουλέψει πάνω στο σενάριο του Πεν. Η Marvel ανακοίνωσε πως ο Νόρτον δε θα επέστρεφε για να επαναλάβει τον ρόλο του ως Μπρους Μπάνερ / Hulk και, τον Ιούλιο του 2010, ο Μαρκ Ράφαλο προσλήφθηκε για να τον αντικαταστήσει. Οι Ντάουνι, Έβανς, Χέμσγουορθ, Ρένερ, Χίντλστον και Τζάκσον, επανέλαβαν τους αντίστοιχους ρόλους τους από προηγούμενες ταινίες. Τα γυρίσματα ξεκίνησαν τον Απρίλιο του 2011 στην Αλμπουκέρκη, Νέο Μεξικό, πριν η παραγωγή μετακινηθεί τον Αύγουστο στο Κλίβελαντ, Οχάιο και τον Σεπτέμβριο στη Νέα Υόρκη. Η πρεμιέρα της ταινίας πραγματοποιήθηκε στις 11 Απριλίου 2012 στο El Capitan Theatre στο Λος Άντζελες και κυκλοφόρησε στις κινηματογραφικές αίθουσες των Ηνωμένων Πολιτειών στις 4 Μαΐου.

Η Γκουίνεθ Πάλτροου, η οποία είχε υποδυθεί την Πέπερ Ποτς στις ταινίες *Iron Man* και *Iron Man 2*, συμπεριλήφθηκε στην ταινία έπειτα από επιμονή του Ντάουνι. Πριν από αυτό, ο Γουίντον δεν σκόπευε να συμπεριλάβει στην ταινία υποστηρικτικούς χαρακτήρες από τις ατομικές ταινίες των ηρώων, σχολιάζοντας: «Πρέπει να διαχωρίσεις τους χαρακτήρες από το υποστηρικτικό τους σύστημα για να μπορέσεις να δημιουργήσεις την απομόνωση που χρειάζεται μία ομάδα». Ο Γκρεγκ επιστρέφει επίσης ως Φιλ Κόλσον, μαζί με τον Μαξιμιλιάνο Χερνάντεζ ως Τζάσπερ Σίτγουελ, ο οποίος είχε εμφανιστεί στην ταινία *Thor*. Ο υπερκακός Θάνος εμφανίζεται στη σκηνή μετά τους τίτλους τέλους της ταινίας και τον ενσαρκώνει ο Ντέιμιον Πουατιέ.

## Ταινίες μικρού μήκους

Το Marvel One-Shots είναι σειρά ταινιών μικρού μήκους που κυκλοφόρησαν απευθείας σε βίντεο και συμπεριλαμβάνονταν ως ειδικά χαρακτηριστικά στις κυκλοφορίες Blu-ray και τις ψηφιακές κυκλοφορίες των ταινιών του MCU. Σχεδιάστηκαν με τρόπο ώστε να αποτελούν ολοκληρωμένες ιστορίες, οι οποίες ταυτόχρονα παρέχουν περισσότερο παρασκήνιο για τους χαρακτήρες ή τα γεγονότα που παρουσιάζονται στις ταινίες.

## Χρονολογική σειρά

Κατά τη διάρκεια της Φάσης Ένα, τα Marvel Studios παράταξαν χρονικά κάποιες από τις ιστορίες των ταινιών με αναφορές που γίνονταν μέσα σε αυτές αλλά, εκείνο το διάστημα, δεν είχαν κάποιο μακροπρόθεσμο πλάνο για το χρονολόγιο του ενωμένου σύμπαντος. Η ταινία *Iron Man 2* διαδραματίζεται έξι μήνες μετά τα γεγονότα της ταινίας *Iron Man* και περίπου την ίδια χρονική στιγμή με τα γεγονότα της ταινίας *Thor*, σύμφωνα με σχόλια του Νικ Φιούρι. Το επίσημο συνδεδεμένο κόμικ *[[Fury's Big Week]]* επιβεβαίωσε πως τα γεγονότα των ταινιών *Ο Απίθανος Hulk*, *Iron Man 2* και *Thor* έλαβαν χώρα εντός μίας εβδομάδας, ένα χρόνο πριν την ταινία *Οι Εκδικητές*. Οι σεναριογράφοι Κρις Γιοστ και Έρικ Πίρσον, όταν έγραφαν το κόμικ, προσπάθησαν να ακολουθήσουν τη λογική του χρονολογίου των ταινιών και έλαβαν «σφραγίδα έγκρισης» από τον Φάιγκι και τα Marvel Studios για το τελικό χρονολόγιο. Τον Μάιο του 2012, πριν την κυκλοφορία της ταινίας *Οι Εκδικητές*, ως μέρος της προώθησης, η Marvel δημοσίευσε ένα επίσημο, λεπτομερές γράφημα αυτού του χρονολογίου.

Η ταινία μικρού μήκους *The Consultant* διαδραματίζεται μετά τα γεγονότα των ταινιών *Iron Man 2* και *The Incredible Hulk*, με αυτά της *A Funny Thing Happened on the Way to Thor's Hammer* να διαδραματίζονται πριν τα γεγονότα των ταινιών *Thor* και αυτά της *Item 47* μετά την ταινία *Οι Εκδικητές*.

## Επαναλαμβανόμενο καστ και χαρακτήρες

;Δείκτης(ες) καταλόγου
Αυτή η ενότητα συμπεριλαμβάνει χαρακτήρες οι οποίοι έχουν εμφανιστεί σε αρκετές ταινίες της Φάσης Ένα του Κινηματογραφικού Σύμπαντος της Marvel και το όνομά τους έχει αναγραφεί στην κινηματογραφική αφίσα τουλάχιστον μίας ταινίας.

*Το σκούρο γκρίζο κουτί υποδηλώνει πως ο χαρακτήρες δεν συμμετείχε στη ταινία.
*Η σήμανση  υποδηλώνει πως ο χαρακτήρας έχει κάμεο εμφάνιση στην ταινία, αλλά το όνομά του δεν εμφανίζεται στους τίτλους.
*Η σήμανση  υποδηλώνει πως ο χαρακτήρας εμφανίζεται και σε ταινία μικρού μήκους (One-Shot).
*Η σήμανση  υποδηλώνει πως ο χαρακτήρας εμφανίζεται σε φωτογραφία μέσα στην ταινία.
*Η σήμανση  υποδηλώνει ρόλο ηθοποιού που χαρίζει μόνο τη φωνή του στον χαρακτήρα.

## Μουσική
### Soundtracks ταινιών

### Συλλογικά άλμπουμ

### Singles

## Home media

Στις 25 Σεπτεμβρίου 2012, κυκλοφόρησε ένα box set 10 δίσκων με τίτλο «Marvel Cinematic Universe: Phase One – Avengers Assembled». Το box set συμπεριλαμβάνει και τις έξι ταινίες της Φάσης Ένα σε Blu-ray και Blu-ray 3D μορφή, με τη συσκευασία στην οποία εμπεριέχονται να αποτελεί αντίγραφο του χαρτοφύλακα του Νικ Φιούρι από την ταινία *Οι Εκδικητές*. Τον Αύγουστο του 2012, η εταιρία αποσκευών Rimowa GmbH, η οποία είχε σχεδιάσει και κατασκευάσει τον χαρτοφύλακα του Φιούρι για την ταινία, κατέθεσε μήνυσα κατά των Marvel Studios και της Buena Vista Home Entertainment στο ομοσπονδιακό δικαστήριο των ΗΠΑ, διαμαρτυρόμενη πως «η Marvel δεν έλαβε καμία άδεια ή εξουσιοδότηση από τη Rimowa για να φτιάξει αντίγραφα του χαρτοφύλακα για οποιοδήποτε σκοπό». Αυτό οδήγησε στην καθυστέρηση της κυκλοφορίας του box set στις αρχές του 2013, έτσι ώστε να επανασχεδιαστεί η συσκευασία. Το box set, με επανασχεδιασμένη συσκευασία, κυκλοφόρησε στις 2 Απριλίου 2013. Επιπρόσθετα, το box set συμπεριελάμβανε ένα ένθετο των τότε αναμενόμενων ταινιών της Φάσης Δύο, καθώς επίσης και προηγουμένως ακυκλοφόρητες διαγραμμένες σκηνές από όλες τις ταινίες της Φάσης Ένα.

## Υποδοχή

### Εισπράξεις

Η ταινία *Οι Εκδικητές* ήταν η πρώτη ταινία του MCU η οποία έφτασε το $1 δισεκατομμύριο σε εισπράξεις.

### Ανταπόκριση κριτικών και κοινού

Ο Ντάρεν Γκίγκουλ από την ιστοσελίδα *MovieWeb* ένιωσε πως η Φάση Ένα ήταν επιτυχημένη καθώς είχε δημιουργήσει γερά θεμέλια, με την ταινία *Iron Man* (2008) να βοηθάει στην καθιέρωση του «τόνου και του στυλ ολόκληρου του σύμπαντος» και να επισημαίνει πως οι ταινίες του MCU ήταν πάντα αλληλένδετες. Επιπρόσθετα, η χρήση των σκηνών μετά τους τίτλους τέλους έστηναν το σκηνικό για μελλοντικές ταινίες, κάτι το οποίο δεν είχαν κάνει ακόμα προηγούμενα franchises. Απόλαυσε επίσης σε μεγάλο βαθμό την ανάπτυξη των χαρακτήρων, λέγοντας πως ήταν ένα κρίσιμο στοιχείο για την αρχική επιτυχία του MCU, και παρατήρησε πως η συμπερίληψη των easter eggs βοήθησε «στη δημιουργία μίας παθιασμένης βάσης θαυμαστών, η οποία παρέμεινε πιστή στο franchise». Αυτά τα easter eggs επέτρεψαν στους θαυμαστές να «ανταμείβονται συνεχώς για την προσοχή τους».

Στην ανάλυσή της για το MCU, η ιστοσελίδα *Medium* επικαλέστηκε την επιτυχία της ταινίας *Iron Man* και την ερμηνεία του Ρόμπερτ Ντάουνι Τζούνιορ ως κάτι που συνέβαλε στη διασφάλιση της βεβαιότητας μελλοντικών ταινιών, σημειώνοντας πως η πρόσληψή του έχει θεωρηθεί ευρέως από τότε «ως ένα από τα καλύτερα κινηματογραφικά κάστινγκ όλων των εποχών». Ωστόσο, ήταν περισσότερο επικριτική με επακόλουθες ταινίες και συγκεκριμένα δεν της άρεσε η ταινία *Ο Απίθανος Hulk* (2008), θεωρώντας ότι «δεν είχε το δυνατό σενάριο και σκηνοθεσία που είχε η προκάτοχός της» και ο χειρισμός του χαρακτήρα δεν ήταν καλός. Επίσης, στην ταινία *Iron Man 2*, θεώρησε πως η αντικατάσταση του Τέρενς Χάουαρντ από τον Ντον Τσιντλ για τον ρόλο του Τζέιμς Ρόουντς και η συνεχής παρουσία του Σάμιουελ Λ. Τζάκσον ως Νικ Φιούρι ήταν θετικά στοιχεία, ενώ οι ανταγωνιστές αρνητικά. Η *Medium* αποκάλεσε επίσης την ταινία *Οι Εκδικητές* το πρώτο κινηματογραφικό «Γεγονός» στο MCU, θεωρώντας πως ήταν κάτι το οποίο άλλαξε την κινηματογραφική βιομηχανία, καθώς δεν είχε γίνει ποτέ ξανά στο παρελθόν μία ταινία crossover σε αυτό το στυλ και ύφος. Ο Τζερμέιν Λούσιερ από την ιστοσελίδα *Gizmodo*, σε αναδρομική κριτική, επίσης θεώρησε τη Φάση Ένα ως την καλύτερη MCU ιδιοκτησία μέχρι εκείνη τη στιγμή, σημειώνοντας το γεγονός πως οι ταινίες είχαν συστήσει στο κοινό χαρακτήρες των κόμικ που ήταν προηγουμένως άγνωστοι, ενώνοντάς τους αργότερα για την ταινία *Οι Εκδικητές*.

Η Ίζομπελ Ροουτς, στην κριτική της για την ιστοσελίδα *Wales Arts Review*, θεώρησε πως η συμπερίληψη του χιούμορ στο MCU, του επέτρεψε να διαφοροποιηθεί από ταινίες όπως η τριλογία του *Σκοτεινού Ιππότη* του Κρίστοφερ Νόλαν, οι οποίες είχαν κυκλοφορήσει εκείνο το διάστημα. Της άρεσε επίσης η συμπερίληψη φανταστικών στοιχείων στην ταινία *Thor* (2011), καθώς αυτό επέτρεψε στην ταινία να διαφοροποιηθεί από τις «σφαίρες και την τεχνολογία και τις μυστικές κυβερνητικές υπηρεσίες» που υπήρχαν στις ταινίες *Iron Man*, ενώ ένιωσε πως παρά το ότι η ταινία *Ο Πρώτος Εκδικητής: Captain America* (2011) μπορεί να θεωρείται ως η πιο αδύναμη ταινία από μερικούς, η ερμηνεία του Κρις Έβανς ως Στιβ Ρότζερς και η ανάπτυξη του χαρακτήρα, όπως και αυτού της Πέγκι Κάρτερ, βοήθησαν στο να βελτιωθεί η ποιότητα της ταινίας, αποκαλώντας την την «ιστορία προέλευσης όλων των ιστοριών προέλευσης».

### Διακρίσεις
Οι ταινίες της φάσης έχουν λάβει, ανάμεσα σε άλλες, υποψηφιότητες για τέσσερα βραβεία Όσκαρ, δύο βραβεία BAFTA, ένα βραβείο Grammy, τριάντα βραβεία Saturn (κερδίζοντας τα οκτώ), τρία βραβεία Hugo (κερδίζοντας το ένα), έντεκα κινηματογραφικά βραβεία MTV (κερδίζοντας τα τέσσερα) και δεκαοκτώ βραβεία Visual Effects Society (κερδίζοντας τα τρία).

## Συνδεδεμένα μέσα
### Κόμικ

### Βιβλία
Τον Σεπτέμβριο του 2015, η Marvel ανακοίνωσε την κυκλοφορία της σειράς βιβλίων *Guidebook to the Marvel Cinematic Universe*, με το όνομά του να αποτελεί χαιρετισμό προς τον εγκυκλοπαιδικό οδηγό της Marvel, *Official Handbook of the Marvel Universe*. Οι οδηγοί συντάχθηκαν από τον Μάικ Ο'Σάλιβαν και την ομάδα του *Εγχειριδίου*, τα εξώφυλλα σχεδίασαν οι Μάικ ντελ Μούντο και Πασκάλ Καμπιόν, και εμπεριέχουν γεγονότα σχετικά με τις ταινίες του MCU, συγκρίσεις ταινιών με κόμικ και στιγμιότυπα από την παραγωγή. Οι *Guidebook to the Marvel Cinematic Universe: Marvel's Iron Man*, *Guidebook to the Marvel Cinematic Universe: Marvel's Incredible Hulk / Marvel's Iron Man 2*, *Guidebook to the Marvel Cinematic Universe: Marvel's Thor* και *Guidebook to the Marvel Cinematic Universe: Marvel's Captain America: The First Avenger* κυκλοφόρησαν σε μηνιαία βάση από τον Οκτώβριο του 2015 μέχρι τον Ιανουάριο του 2016, αντίστοιχα.

### Βιντεοπαιχνίδια

## Σημειώσεις

## Παραπομπές


Κατηγορία:Κινηματογραφικό Σύμπαν της Marvel: Φάση Ένα
Κατηγορία:Φάσεις του Κινηματογραφικού Σύμπαντος της Marvel